25. schôdza NR SR - 5.deň - B. popoludní
Dátum: 2013-10-22
Poslanec: Hlina, Alojz (-)
Druh vystúpenia: Vystúpenie v rozprave

143. Vážený pán predsedajúci, vážený pán minister, vážené kolegyne, kolegovia, vážení občania, špeciálne vás pozdravujem, ak to pozeráte. Prejednávame zákon, prejednávame zákon, ktorý výraznou mierou ovplyvní krajinu, život v krajine, budúcnosť tejto krajiny, rast tejto krajiny, a skúsim vám v krátkosti, nebudem dlhý, povedať, že kde je pravda a kde sú tí vaši socialisti, ktorí vás presviedčajú, ako im na tom záleží, a budem to dokumentovať aj na účasti. Lebo ak je tak dôležitý zákon, ktorý skutočne, ale skutočne hovorí o tom, že ako budú dôchodkové systémy fungovať, ako budú vôbec dôchodky fungovať, resp. ako nebudú fungovať, toto je ten zákon. Jeden by to nepovedal, však? Toto je ten zákon, ktorý sa výraznou mierou na tom podieľa, a demagógovia zo SMER-u, ja vám poviem, ako ich to zaujíma. Ja vám poviem, ako ich to zaujíma. Zaujíma to pána Daniša, pána Bublavého, pani Šedivcovú, chvalabohu, je tu pán riaditeľ Sociálnej poisťovne pán Muňko a mám pocit, že končím. Áno, končím, vážení. Piatich poslancov SMER-u zaujíma ich agenda. Však to je ich agenda. Oni tu zavelili neviem koľko rokov dozadu, že teda idú podporovať, a čo spravili? Tragédie! Tragédie! Normálne Spiš je jedna veľká tragédia a to sa bude len prehlbovať. Tak si to obhájte. Stojte tu, stojte ako jeden šík za vaším ministrom a držte mu chrbát, chudákovi, však aj tak má s tým problém a ešte mu ho aj držte, lebo sa mu pokúsim teraz naložiť a rozkryť vás. Rozkryť vás, čo ste zač. Obyčajní prasprostí demagógovia, ktorí zneužívajú ľudí tejto krajiny na svoju pokútnu agendu. Tak to poviem. Pokútnu agendu. Na to, aby dovolili ich kamarátom vydrancovať z tejto krajiny, čo sa dá, ako sa dá, a použijú, nerozpakujú sa pred ničím, pred nikým a pred ničím. A menia ráz tejto krajiny. Menia budúcnosť tejto krajiny úplne obludným spôsobom. Obludným spôsobom. Vážení kolegovia, sa ja som tejto téme venoval dlhodobo a sľubujem, že sa jej dlhodobo venovať budem. Ja neviem, či tu budem ďalšie volebné obdobie. Nezbláznim sa, ale kým tu budem počas tohto volebného obdobia, pán minister, tak odo mňa to ešte, opakovanie je matka múdrosti, ešte veľa, ale veľa a veľakrát odo mňa počuť budete, lebo toto je dôležité! Toto je mimoriadne dôležité, mimoriadne dôležité, i keď by to jeden nepovedal. To, čo ste vy aplikáciou týchto vašich sociálnych experimentov a hókusov-pókusov spôsobili v tejto krajine a neviete si s tým dať rady. Neviete si s tým dať rady, bojíte sa toho. A pravdou je, ja už budem aj súhlasiť aj s kolegami predrečníkmi, že znova míňame tú magickú hranicu, kedy by sa s tým dalo niečo robiť, lebo blížime sa, za chvíľku sa preklopíme cez polovičku volebného obdobia a za chvíľku začnete rozmýšľať, aby vás ešte niekto zvolil. To bude pud sebazáchovy, a to bude fungovať, čo? Potom sa bude vtedy sľubovať, na nič sa nebude šiahať a bude sa rozdávať z bielkovín. To sa tak hovorí u športovcov, že idú na bielkoviny, hej, že z podstaty. To budete robiť ďalej. Prosím vás, vážení občania, piatich poslancov SMER-u to zaujíma. Piatich poslancov SMER-u zaujíma jeden z najdôležitejších zákonov, ktorý určuje budúcnosť tejto krajiny, či vôbec niekto niekomu bude mať, dostane nejaký dôchodok! Nejaký, vôbec nejaký, prosím vás, či sa bude dať prejsť. Ja som sa tomu venoval nie raz, nie dvakrát. Navrhoval som, aj politicky som sa snažil, teda umenie možného. Ponúknuť vám, vy by ste teda urobili, doplnili, našli by sme niečo niekde na polceste, aj to je lepšie ako nič. Nič nezabralo. Nič. Ani môj prvý návrh, vôbec nič, nula, prešlo ignoráciou. Druhý návrh, kde vlastne sme rozložili to kočíkovné, tie diabolské peniaze, častokrát sú to diabolské peniaze. Ja nebudem hovoriť o prípadoch, ktoré hovorí pani Šedivcová. Prosím vás, to tá demagógia, zabudnite na to. Rozprávajte o tom, čo je reálny svet. Reálny svet je iný ako vaša demagógia, s ktorou sa tu živíte a udržiavate pri živote dlho, a ešte plánujete dlho v tej demagógii pokračovať. To sú diabolské peniaze! Navrhoval som v druhom mojom návrhu, že to rozložte, tak nedajte to naraz, rozložte. Nič, zase nič, nula bodov. Teraz ste došli s tým, že ste to zlúčili, to znamená, politicky ste to znemožnili zrušiť, lebo vlastne ste vyslali signál, že to nie je, dakedy boli dva príplatky, teraz z toho spravíte jeden. Toho sa už nikto nebude šiahať a už vôbec nie pred voľbami, lebo však si ho nezvolia ani za domovníka v bytovom dome. To je zákerné! To je mimoriadne zákerné, že to takto zlúčite, politicky. To je nepriechodné. Zas, znova. To musia byť mimoriadne odvážni a mimoriadne zodpovední politici, ktorí by sa do toho chytali. Ponúkol som vám, ponúkol som vám riešenie. A teraz ma, vážení, tí, ktorí volíte SMER, počúvajte. Ja vám to poviem, o čo tu ide. No dobre, keď vám nezáleží, keď veríte plynu, keď veríte tým sladkým rečiam, tej demagógii, tým hlúpostiam pekne povedaným, marketingovo vyšperkovaným, nech sa páči. Prosím vás, toto nenabúrate. Je tu pozmeňovací návrh, ktorý hovorí o tom, že toto nešťastné kočíkovné, na to, aby ste ho dostali, musíte vypísať nejakú žiadosť a ten návrh hovorí, že okrem tej žiadosti a formálnych náležitostí tam potrebujete, dáte ešte čestné prehlásenie, že ho potrebujete. Zjednodušene hovorím. Nikto od vás nič nechce, doložiť potvrdenie z daňového úradu, nie, len chceme čestné prehlásenie. Viete, čo to je česť? Ja viem, že to, prosím vás, to sa nečudujte, že si ju niekto bráni. Ja viem, že sa čudujete, že si ju niekto bráni, lebo ani neviete, čo to je. Ja viem, čo je česť. A viem, čo je čestné prehlásenie. Prosím vás, vráťme sa k starým hodnotám, nechajte ľudí napísať čestné prehlásenie, že ho potrebujú, že je pre nich nevyhnutné. Nechajte ich to napísať, nechajte. Je tam ešte doplnené, že tejto údaj je možné zverejniť. Teraz prečo. Ja vám to poviem na príklade. Prosím vás pekne, niekde v Krupine určite máte nejakého miestneho bosa, hej, ktorý sa preháňa na X6 hore-dole, neviem čo. A možno sa mu narodí syn, možno vnúčik a tá miestna komunita bude mať právo v zmysle zákona o prístupe k informáciám požiadať ten orgán, ten úrad, že ich to zaujíma, že či tomu vnúčikovi alebo vnúčatku, alebo synovi, alebo dcérke bolo poskytnuté, táto dávka, ktorá... To bude kľúčové, vážení! Verte tomu, že to bude kľúčové. Verte tomu, že tu sú ksichty, ktoré zbohatli tak, ako zbohatli, ktoré si to bez mihnutia, bez najmenšieho rozpaku vyžiadajú a ešte podpíšu, slávnostne podpíšu a ešte takým veľkým, takým veľkým podpisom, že jak to potrebujú. Ja viem, že takí sú. Ale nech si oni spytujú v tej danej komunite to svedomie. Nech tá komunita v tom danom priestore vie, že s kým majú tú "česť", v tomto prípade v úvodzovkách. Že človek, ktorý sa predvádza, a ak sa predvádza, tak si bol ešte schopný požiadať a povedať, že preňho je nevyhnutných tých 820. Nech sa páči, nech sa páči. Identifikujme sa. Identifikujme vašich chlapcov, vašich, ja viem, kopu z nich je to schopných, znova ľavou zadnou to podpíšem, nerozpakuje ani sekundu. Nech sa páči. Ale dovoľte ľuďom to posúdiť. Dovoľte tým ľuďom si urobiť obraz. To je tá horšia varianta. Môže nastať aj lepšia varianta, že ľudia to budú cítiť ako určitú brzdu a povedia: "No, tak tam nebudem, tak nechám tak." Zostanú vám zdroje, pán minister. Ja neviem, teraz v tejto chvíli sa to podľa mňa ani nedá vyčísliť, že koľko takých peňazí zostane, jak sa hovorí doma, hej? Ale zostanú doma a môžte, môžte s nimi pracovať, môžte ich dať na deti v detských domovov, môžte niekde pomôcť. Čo chcete robiť? Veď to je zmyslom. Nie, nie je to zmyslom? A v čom? To zle hovorím? Ako jednoduché, však? Vážení občania, prípadne ktorí to pozeráte, áno, sledujte pozorne ako sa SMER vyjadrí k tomuto pozmeňovaciemu návrhu, ktorý ich rozkryje. Ja som urobil v snahe, teda aby prešiel, aj som ho poslal, aj som sa pýtal. Nie, nedá sa. Tak nedá, tak sa nedá. Verím, že pán minister povie možno odborné dôvody. Ale zľahka, čo sme rozprávali, tak odborné dôvody alebo nejaké fakt, že vážne dôvody podľa môjho vedomia v tejto chvíli neexistujú. Nechám sa prípadne poučiť, že keď pán minister ich nájde. Ale podľa mňa s úspechom pochybujem. Takže po vypočutí slova pána ministra, potom odporúčam ľuďom si spraviť vlastný názor. Vlastný názor, že čo SMER chce alebo nechce podpísať. Zjednodušene pre vás to znamená, ak nejaký bohatý človek, nejaká rodina, niekde sa im narodí dieťa, tak majú dve možnosti. Povedia, mávnu rukou, nech má štát, však potrebuje inde. Alebo budú mať tú drzosť v sebe, že pôjdu a vypíšu to čestné prehlásenie, že ho potrebujú. A verejnosť bude mať právo si to zistiť, a nech si sama spraví. Lebo musíme hovoriť aj o tom. Niečo ako o spoločenskej zodpovednosti. Musíme hovoriť aj o príbehoch ľudí, ktorými sa oplatí inšpirovať, a o príbehoch ľudí, ktorí nie sú ani trošku inšpiratívni vo svojej genéze, jak sa k čomu dopracovali. A toto bude podľa mňa veľmi silné, veľmi silné a dôležité. Nech sa na mňa nikto nehnevá, že keď si takéto čestné vyhlásenie podpíše, tak ja si naňho svoj názor veľmi rýchlo urobím. Takže, ak dovolíte, skončím. Môj politický prístup k veci, pán minister. Ale tu už nič iné nepomáha. Môj politický prístup k veci. Viete, vecne, odborne nič, nula bodov. Takže áno, k tejto téme sa budeme vracať, podľa možností sa budeme vracať a budeme aj iným spôsobom dokladovať, preukazovať. A už nie ani v slovenských pomeroch, lebo to tu už nemá význam. Už má zmysel ísť do Bruselu, že čo ste tu - a tento výraz je podľa mňa namieste, spomenul som ho v prvom čítaní - svojimi sociálnymi experimentmi napáchali. Ďakujem.